Sirkusleeu val temmer tydens vertoning aan‘n Skermgreep van ‘n video van die voorval. (Video: East2West) ’n Russiese sirkus se leeutemmer is na ’n hospitaal in Rusland geneem nadat ’n leeuwyfie hom gedurende ’n vertoning ten aanskoue van ’n verbouereerde gehoor aangeval het. Die leeuwyfie genaamd Vega het die temmer Maxim Orlov twee keer gedurende die vertoning bestorm en platgetrek, terwyl kinders en ouers toegekyk het. Mense het uit die sirkustent gehardloop terwyl ’n swanger vrou in die gehoor glo ’n epileptiese aanval gekry het weens skok, berig The Daily Mail. Daar kan in ’n video van die voorval gesien word hoe Orlov elke keer weer op sy voete kom, voordat hy en ander sirkuspersoneel Vega met pale afweer. Orlov het gedurende die voorval beserings aan sy arms en bene opgedoen en is na ’n hospitaal in Moshkovo in die Novosibirsk-streek geneem vir mediese behandeling. “Die leeuwyfie het berserk geraak,” het ’n ooggetuie ná die aanval gesê. Orlov het intussen vanuit die hospitaal gesê voorvalle van dié aard is baie seldsaam, “maar diere is diere”. “Vega is vyf jaar oud en is van kleins af ​​eiesinnig.” Volgens Orlov sal dié leeuwyfie nie weer gedurende ’n vertoning gebruik word nie. “Ons sal met die dieretuine onderhandel om haar vir ’n klein leeuwelpie te verruil.” Luidens The Daily Mail se berig word opnuut weer ’n beroep op die Russiese regering gedoen om die gebruik van lewende diere in sirkusse te verbied.